PINEDO BUSTAMANTE (EH Bildu, 2014-04-10):
Eskerrik asko legebiltzarburu andrea.
Gaur berriz ere ekonomia itunaren gaia dugu eztabaida gai. Azkeneko hilabeteetan gaia agerraldi, galdera, interpelazio eta legezbesteko ezberdinetan atera eginda eta zehazki, orain dela sei hilabete osoko bilkura batean gaur mahai gainean ditugun proposamen berdintsuak izan genituen.
Kuriosoa da benetan, gaur gaia Damborenea jaunak ekartzea eztabaidatzera, bera denean, orokorrean, gai hauek eztabaidatzeaz nekatua dagoena eta, are gehiago, legezbesteko hau ekainean aurkeztu zuenean urgentziaz, bere hitzetan esaten zuen: "La puesta en cuestión del Concierto Económico se está produciendo estos días, 18 de junio. Es importante que el Parlamento Vasco muestre su opinión ahora y no dentro de varios meses".
Baina, tira, hemen gaude apirilean gai hau berriz ere eztabaidatzen, Damborenea jaunari esker.
Aste honetan bertan, egia da, Senatuan Ekonomia Itunaren aldaketa berretsi da. Kongresuan jada egina dago eta aldaketa horren inguruan hemen, Legebiltzarrean batzordean eztabaidatu dugu luze.
Talde bakoitzaren jarrera Ekonomia Itunari buruz argi dagoela uste dugu. Argi dago. Guk esan dugu eta egin egin dugu. Urtarrilean bitariko batzordean gure koalizio kide den Gipuzkoako aldun nagusiak aldaketa berretsi zuen, ekonomia itunaren aldaketa berretsi zuen, beste arduradun politikoekin batera, noski, nahiz eta batzuek irrikitan egon bestelakoak izateko.
Ekonomia ituna beraren definizioa behin eta berriro azaldu dugu, talde ezberdinek azaldu dugu alde bakarreko arrisku sistema dela, alde biko negoziazio tresna bat dela eta abar luze bat. Uste dut, benetan, gaur ez dela beharrezkoa honetan sakontzea.
Izan ditugun eztabaida guztietan guk esan dugu, ekonomia ituna tresna bat da, urte guzti hauetan baliagarria izan dena gure herriaren garapen ekonomiko eta sozialerako. Tresna bat, eskubide bat eta ez pribilegio bat, baina ez da nahikoa, guretzat ez da nahikoa, guk aurrera egin nahi dugu. Gure herriak aurrera egin behar duela ikusten dugu.
Bidea dago oraindik eta guk ez dugu gelditu nahi. Gure helmuga ez da ekonomia ituna bera izatea, Estatu espainolarengan menpekotasuna betikotzeko. Esan bezala, ituna tresna bat da.
Gaur egun daukagun egoera  - eta agerian dago -  ez du ezta ekonomia itunak ere konpontzen. Gaur egun ditugun beharrei aurre egiteko ez Estatutuak, ezta ekonomia itunak ere ez dizkigute behar ditugun tresna guztiak ematen.
Behin baino gehiagotan esan dugu, aukerak badaude aurrera egiteko eta hauei helduko diegu. Badakigu talde proposatzailearentzat, Alderdi Popularrarentzat gaurko egoera nahikoa dela, helmuga da.
Ituna zuentzat ere tresna bat da, bai, baina bestelako tresna bat, jakina, herri honek burujabetasunaren bidean aurrera egiteko nahiak ekiditeko tresna.
Urteak joan eta urteak etorri, Estatuko beste aberri batzuen egoerak, beharrak eta desioak ikusita ere, zuen foralismoari eutsiz, euskal gizartearen burujabetasunaren nahia lokartzeko bidetzat hartu duzue ituna, baina tamalez ez zarete bakarrak helburu horrekin ekonomia itunaren defentsan.
Guretzat, aldiz, bidea bestelako bat da, guztiz bestelakoa. Ekonomia ituna eta konbenio ekonomikoa, jakina, eskubide moduan defendatzen ditugu, bai, baina Euskal Herriak burujabetza osoa eskuratzeko duen eskubidea aldarrikatzen dugu eta, beraz, herri honek bere burua kudeatzeko behar dituen tresna guztiak aldarrikatzen ditugu.
Horregatik, behin baino gehiagotan itunak arautzen dituen zerga eta finantza arloko eskumenak mahai gainean jarri ditugu, garatu behar direlako burujabetasunaren bidean. Bihar bertan ere gai honetaz arituko gara Legebiltzar honetan.
Hemen orduak eta orduak eman ditzakegu gai honi buruz hitz egiten, teorizatzen, baina bitartean errealitatean, ekonomia itunaren irudikapen praktikoan arazoak ikusten jarraitzen dugu.
Kupoaren azken urteetako likidazioaren inguruan desadostasunak, kupoaren lege berria berritu gabe 2011. urtetik, Estatuaren esku-sartzea gure eskumen finantziarioetan eta abar luze bat.
Hor dago eztabaida eta horretan egin behar dugu bidea. Benetan gure gizartearen onurarako erabili nahi badugu ituna eta ez orain arte batzuen egoera erosoa betikotzeko.
Mila esker.